ORDE do 10 de maio de 2005 de aprobación definitiva da modificación puntual do Plan Xeral de Ordenación Municipal do concello da Coruña no polígono H4.04 Atocha Alta II. (Expediente AC-04/014AD).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 14/06/2005

O planeamento urbanístico vixente no municipio da Coruña é o Plan Xeral de Ordenación Municipal, que foi aprobado definitivamente polo concello o 19-10-1998.
O Concello da Coruña formula unha modificación do Plan Xeral de Ordenación Municipal vixente, que ten por obxecto a variación da delimitación do polígono de solo urbano consolidado H4.04 Atocha Alta II para excluír unha edificación situada no extremo noroeste, executada con anterioridade ao plan xeral, xa que, segundo se manifesta no proxecto, ten licenza do ano 1996 e licenza de primeira ocupación de 1998, polo que a súa inclusión na delimitación atribúese a un erro de deliñación. Así mesmo, sinálase no proxecto que se modifica na ficha do polígono a superficie total e corríxese a cifra de aproveitamento lucrativo consonte o que resulta da aplicación da norma zonal.
De conformidade co disposto na disposición transitoria primeira 1 g) da Lei 9/2002, do 30 de decembro, de ordenación urbanística e protección do medio rural de Galicia, as modificacións do planeamento vixente á entrada en vigor desta lei deben axustarse ao disposto nela, polo que consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente ao informe preceptivo desta consellería, de conformidade co disposto no artigo 85.1º da Lei 9/2002, que non foi emitido.
O Pleno da Corporación, en sesión do 6 de setembro de 2004, aprobou inicialmente a modificación, que posteriormente foi sometida a información pública polo prazo dun mes mediante anuncios publicados no Diario Oficial de Galicia do 13 de outubro de 2004 e nos xornais El Ideal Gallego e La Voz de
Galicia de datas 5 e 6 de outubro de 2004. Non foron presentadas alegacións, conforme o certificado incluído para o efecto no expediente.
No expediente consta o informe proposta do técnico e xurídico municipal favorable á aprobación provisional do proxecto do 18-11-2004.
O Pleno da Corporación, en sesión do 20 de decembro de 2004, acordou aprobar provisionalmente o proxecto de modificación, remitíndoo a esta consellería para a súa aprobación definitiva.
O Servizo de Urbanismo e Inspección Territorial da Coruña requiriu a reparación das deficiencias documentais observadas o 17 e 28 de xaneiro de 2005, presentando o concello a última documentación o 16 de febreiro de 2005.
A modificación mantén a totalidade das determinacións da ordenación definitiva establecida polo plan xeral no plano nº 5 Clasificación, cualificación e regulación do solo e da edificación no solo urbano e de núcleo rural. Rede viaria e aliñacións (norma zonal, aliñacións, fondos e alturas), polo que non incrementa a intensidade do uso, limitándose a modificar a delimitación do ámbito, denominado no plan xeral polígono H4.04 Atocha Alta II, corrixindo na ficha do polígono as cifras da superficie total e do aproveitamento lucrativo total.
De conformidade co réxime do solo urbano consolidado establecido na Lei 9/2002, o seu artigo 111 prohibe ao plan xeral definir en solo urbano consolidado áreas de reparto e calquera outro instrumento ou técnica de distribución de cargas e beneficios, sen prexuízo do contido dos dereitos e obrigas dos propietarios desta clase de solo recollidos no artigo 19 a) desta lei; xa que logo, a virtualidade da zona delimitada cínguese ao disposto no citado artigo 19 a) en relación co artigo 122. En consecuencia a denominada ficha do polígono ten o carácter de ficha-resumo sen valor normativo.
A competencia para adoptar esta decisión correspóndelle ao conselleiro competente en materia de urbanismo e ordenación do territorio de conformidade co disposto no artigo 85.5º da Lei 9/2002.
Por canto antecede, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e por proposta da Dirección Xeral de Urbanismo, desta mesma data,
DISPOÑO:
Artigo único.-Aprobar definitivamente, nos termos sinalados nos fundamentos expostos, a modificación puntual do Plan Xeral de Ordenación Municipal do concello da Coruña no ámbito de solo urbano consolidado denominado polígono H4.04 Atocha Alta II, aprobada provisionalmente en sesión plenaria do 20 de decembro de 2004.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en
vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 10 de maio de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda
CONSELLERÍA DE FAMILIA, XUVENTUDE, DEPORTE
E VOLUNTARIADO